DA Den Europæiske Unions Tidende C 118/26

Sag anlagt den 10. februar 2012 — Planet mod Kommissionen

(Sag T-59/12)

2012/C 118/45

Processprog: græsk

Parter

Sagsøger: PLANET A.E. Anonimi Etairia parochis symvouleftikon ypiresion (Athen, Grækenland) (ved advokat B. Christianos)

Sagsøgt: Europa-Kommissionen

Sagsøgerens påstande

La parte demandante solicita al Tribunal General que:

— Det fastslås, at Kommissionens forsinkede betaling af den sidste del af støtten til sagsøgeren inden for rammerne af kontrakten vedrørende »Collaboration Environment for Strategic Innovation (Laboranova)« på et beløb af 20 665,17 EUR udgør en tilsidesættelse af dens kontraktmæssige forpligtelser, og Kommissionen pålægges at betale et beløb på 20 665,17 EUR til sagsøgeren for udgifter, der blev afholdt af denne i Laboranovaprojektets fjerde referenceperiode, med rente fra den 12. oktober 2011.

— Det fastslås, at sagsøgeren ikke er forpligtet til at tilbagebetale forskudsbetalingen på 39 657,30 EUR for Laboranovaprojektets P4-periode til Kommissionen.

— Kommissionen tilpligtes at betale sagsøgeren EUR 30 000,00 EUR i erstatning for den skade på sagsøgerens faglige omdømme, som blev forårsaget af Kommissionens tilsidesættelse af tavshedspligten, inklusiv udligningsrenter regnet fra den 6. oktober 2011 indtil afsigelsen af dommen i denne sag og indtil den endelige betaling.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Med søgsmålet har sagsøgeren kombineret to påstande.

For det første en påstand om, at Kommissionen er ansvarlig i henhold til kontrakt nr. 035262 om gennemførelse af projektet »Collaboration Environment for Strategic Innovation (Laboranova)« i medfør af artikel 272 TEUF. Sagsøgeren har nærmere bestemt gjort gældende, at Kommissionen, selv om sagsøgeren fuldstændigt og korrekt opfyldte sine kontraktmæssige forpligtelser, uberettiget og i strid med nævnte kontrakt og med princippet om god tro afslog at afholde sagsøgerens udgifter for perioden P4 og indstillede udbetalingerne til sagsøgeren. Sagsøgeren har derfor gjort gældende, at Kommissionen er forpligtet til at betale sagsøgeren et beløb på 20 665,17 EUR med renter fra den 12. oktober 2011 som foreskrevet i klausul II 28, stk. 7 i bilag II til kontrakten, og at Kommissionen ikke har ret til at kræve tilbagebetaling fra Planet af beløbet for periode P4 på 39 657,30 EUR.

For det andet har sagsøgeren nedlagt påstand om Kommissionens ansvar uden for kontrakt i henhold til artikel 340 TEUF. Sagsøgeren har navnlig gjort gældende, at Kommissionen ved at underrette projektets koordinator om, at der forelå en finansiel revision af sagsøgeren, åbenbart tilsidesatte forskrifterne for beskyttelse af tavshedspligten og følgelig forvoldte skade på sagsøgerens faglige omdømme. Sagsøgeren har derfor nedlagt påstand om erstatning for den ikke-økonomiske skade inklusiv renter (udligningsrenter for perioden fra datoen for den retsstridige underretning til datoen for afsigelsen af dommen i denne sag indtil endelig betaling af det skyldige beløb) og med et udtrykkeligt forbehold for påstand om erstatning for eventuel økonomisk skade, der måtte følge af Kommissionens ovennævnte retsstridige adfærd.